b'\n_START_ARTICLE_\nIsaac Alb\xc3\xa9niz i Pascual\n_START_SECTION_\nUna inf\xc3\xa0ncia moguda\n_START_PARAGRAPH_\nEl seu pare \xc3\x80ngel Alb\xc3\xa9niz era funcionari de duanes de l\'estat destinat a Camprodon; la seva mare era Dolors Pascual, origin\xc3\xa0ria de Figueres. Al cap de pocs mesos d\'haver nascut, la fam\xc3\xadlia Alb\xc3\xa9niz es trasllad\xc3\xa0 a Barcelona, on comen\xc3\xa7\xc3\xa0 els estudis de m\xc3\xbasica i piano amb el mestre Narc\xc3\xads Oliveras i, m\xc3\xa9s tard a Par\xc3\xads, amb Antoine Fran\xc3\xa7ois Marmontel primer i al Conservatori un cop complert els vuit anys que exigien. Va ser un nen prodigi que va debutar com a pianista amb tan sols quatre anys, en un recital al Teatre Romea de Barcelona interpretant una fantasia sobre I vespri siciliani de Verdi. Amb 8 anys f\xc3\xa9u concerts a moltes ciutats catalanes._NEWLINE_El 1869, el seu pare \xc3\xa9s represaliat i va a parar a l\'oficina de duanes del port d\'Almeria, lloc que perd per les seves implicacions pol\xc3\xadtiques. La fam\xc3\xadlia torna cap a Barcelona, malgrat que Alb\xc3\xa9niz (que t\xc3\xa9 vuit anys) \xc3\xa9s aleshores a Madrid, on s\xc3\xad que \xc3\xa9s acceptat malgrat l\'edat. Al Conservatori de Madrid tingu\xc3\xa9 Eduardo Compta com a professor. El mes de juliol, nou canvi de domicili, ara a C\xc3\xa0ceres. Isaac va de C\xc3\xa0ceres a Madrid regularment fins que se li acaba el dest\xc3\xad al seu pare, per tal d\'assistir a les classes de solfeig de Feliciano Primo, i de piano per Manuel Mendiz\xc3\xa1bal._NEWLINE_Poc despr\xc3\xa9s, el pare torna a ser destinat a Madrid, on es trasllada una altra vegada tota la fam\xc3\xadlia. Isaac viatj\xc3\xa0 per diferents ciutats castellanes, interpretant un repertori musical no gens f\xc3\xa0cil, d\'autors com Scarlatti, Bach, Mozart, Beethoven, Schumann i Chopin. Tamb\xc3\xa9 inici\xc3\xa0 una vida aventurera que el dugu\xc3\xa9 de maneres molt diverses per Europa i Am\xc3\xa8rica. \xc3\x89s en aquells moments, ja amb catorze anys, que la seva germana Blanca se su\xc3\xafcida al Parc del Retiro de Madrid, on era membre del cor del teatre de la Sarsuela._NEWLINE_El 1872 va protagonitzar una segona fuga i marx\xc3\xa0 a Am\xc3\xa8rica per visitar Argentina, el Brasil i Puerto Rico. Tres anys m\xc3\xa9s tard, el 1875, el seu pare \xc3\xa9s nomenat Interventor general de correus a L\'Havana, Cuba, per\xc3\xb2 novament tornar\xc3\xa0 a perdre aquest treball i tota la fam\xc3\xadlia haur\xc3\xa0 de retornar a Madrid al cap d\'un any. Per\xc3\xb2 per a Isaac totes aquestes circumst\xc3\xa0ncies no s\xc3\xb3n res m\xc3\xa9s que una genial manera de donar-se a con\xc3\xa8ixer i de visitar un nou pa\xc3\xads. Durant aquest per\xc3\xadode actu\xc3\xa0 a ciutats com San Juan de Puerto Rico, Santiago de Cuba, aix\xc3\xad com a locals diversos de L\'Havana. Tamb\xc3\xa9 aprofit\xc3\xa0 l\'estada a Cuba per anar als Estats Units, on amb uns quants estalvis es propos\xc3\xa0 completar la seva formaci\xc3\xb3. \xc3\x89s en Am\xc3\xa8rica on probablement escriu les seves famoses can\xc3\xa7ons amb textos de B\xc3\xa9cquer, les quals han arribat de manera irregular i fragmentades i encara han estat recuperades \xc3\xadntegres en dates recents: la seva primera edici\xc3\xb3 discogr\xc3\xa0fica data de 2014 i en el seu llibret a les mans del productor Borja Costa (en el llibret "Rhymes by G.A.B\xc3\xa9cquer: Complete Edition" hi ha un bon estudi sobre les confusions que han existit entre les diferents versions de la partitura, ja que Alb\xc3\xa9niz va escriure dues versions, una per a cant i una altra per recitador i piano, g\xc3\xa8nere de moda en aquells anys en la m\xc3\xbasica de sal\xc3\xb3, aportant igualment informaci\xc3\xb3 rellevant pel que fa a la influ\xc3\xa8ncia que el jove Alb\xc3\xa9niz va tenir l\'ambient de la m\xc3\xbasica americana en la seva estada a Cuba.\n_START_SECTION_\nProtecci\xc3\xb3 reial\n_START_PARAGRAPH_\nPosteriorment es trasllad\xc3\xa0 a Leipzig, on estudi\xc3\xa0 amb Salomon Jadassohn i Carl Reinecke. Sense diners, retorn\xc3\xa0 a Espanya. A l\'any seg\xc3\xbcent (1876) el prestigi d\'Alb\xc3\xa9niz es va difonent entre dels cercles aristocr\xc3\xa0tics de Madrid. En aquest fet hi t\xc3\xa9 una intervenci\xc3\xb3 cabdal la figura de Guillermo Morphy i Ferris, comte de Morphy i secretari particular d\'Alfons XII), el qual, entusiasmat pel seu talent, li obr\xc3\xad les portes de la Cort. Morphy, cr\xc3\xadtic, music\xc3\xb2leg i compositor, influ\xc3\xad perqu\xc3\xa8 li fos atorgada una pensi\xc3\xb3 reial per a estudiar al Conservatori reial de Brussel\xc2\xb7les (1879), on perfeccion\xc3\xa0 els estudis de solfeig i piano._NEWLINE_Segons el seu diari, l\'any 1880, Alb\xc3\xa9niz rep lli\xc3\xa7ons de Liszt, lli\xc3\xa7ons que es van impartir per tota Europa, i que el compositor catal\xc3\xa0 va rebre en formar part de la cort d\'estudiants que acompanyaven Lizst en els seus despla\xc3\xa7aments. L\'amistat que va sorgir d\'aquesta relaci\xc3\xb3 duraria fins a la mort de l\'hongar\xc3\xa8s el 1886. Algunes interpretacions posteriors dubten de la validesa d\'aquests fets argumentant que Liszt residia a Weimar en aquella \xc3\xa8poca._NEWLINE_Fou guardonat amb el premi extraordinari de piano atorgat per Plant\xc3\xa9, Rubinstein i Von B\xc3\xbclow. Continu\xc3\xa0 l\'activitat concert\xc3\xadstica per la pen\xc3\xadnsula i per Am\xc3\xa8rica.\n_START_SECTION_\nRetorn a Barcelona\n_START_PARAGRAPH_\nEl 1883 s\'establ\xc3\xad a Barcelona, on es va casar amb Rosina Jordana, alumna seva, i amb la qual va tenir tres fills: Alfonso, Laura Alb\xc3\xa9niz, il\xc2\xb7lustradora i pintora, i Enriqueta. A la ciutat, visqu\xc3\xa9, entre d\'altres llocs, al Carrer Gran de Gr\xc3\xa0cia, 101, on un placa el recorda. Despr\xc3\xa9s de casar-se, estabilitz\xc3\xa0 durant un per\xc3\xadode llarg la seva vida a Tiana (Maresme). A Barcelona va estudiar composici\xc3\xb3 amb Felip Pedrell, el qual li transmet\xc3\xa9 els seus coneixements del folklore espanyol i l\'inspir\xc3\xa0 per escriure m\xc3\xbasica com ara la Suite Espa\xc3\xb1ola, Op. 47 (1886). El cinqu\xc3\xa8 moviment d\'aquesta suite, anomenada Asturias (Leyenda), \xc3\xa9s probablement avui dia el m\xc3\xa9s fam\xc3\xb3s del repertori de guitarra cl\xc3\xa0ssica, encara que origin\xc3\xa0riament fos compost per a piano i m\xc3\xa9s tard transcrit per a guitarra. Moltes de les seves altres composicions tamb\xc3\xa9 van ser transcrites per a guitarra, sobretot per Francesc T\xc3\xa0rrega. Alb\xc3\xa9niz una vegada va declarar que preferia les transcripcions de guitarra de T\xc3\xa0rrega als seus treballs originals de piano._NEWLINE_Cada vegada m\xc3\xa9s, Alb\xc3\xa9niz incorporava les seves pr\xc3\xb2pies composicions en els seus recitals. El 1885 es trasllad\xc3\xa0 a Madrid on els seus treballs van ser publicats pels principals editors musicals d\'aquella \xc3\xa8poca: Benito Zozaya i Antonio Romero. Amb motiu de l\'Exposici\xc3\xb3 Universal de Barcelona (1888), f\xc3\xa9u un seguit de concerts. Reprengu\xc3\xa9 els viatges vers Cuba, M\xc3\xa8xic i l\'Argentina amb la finalitat de fer recitals de piano al continent americ\xc3\xa0. Viatj\xc3\xa0 amb el violinista Enrique Fern\xc3\xa1ndez Arb\xc3\xb3s per B\xc3\xa8lgica, Alemanya i \xc3\x80ustria, amb gran \xc3\xa8xit. Durant la d\xc3\xa8cada dels vuitanta altern\xc3\xa0 les actuacions per Europa amb activitats a Barcelona, on aviat fou considerat un puntal de la m\xc3\xbasica._NEWLINE_La reputaci\xc3\xb3 d\'Alb\xc3\xa9niz com a pianista i compositor va continuar creixent. A la primavera de 1889 va viatjar a Par\xc3\xads per assistir als Concerts Colonne que interpretaven el seu Concert per a piano, op. 78. Des de Par\xc3\xads va continuar fins a Anglaterra, on les seves interpretacions van ser molt reeixides. El 1890 es va posar en contacte amb l\'empresari Henry Lowenfeld, el qual va contractar els serveis d\'Alb\xc3\xa9niz com a int\xc3\xa8rpret i compositor. Com a resultat, Alb\xc3\xa9niz es va traslladar al costat de la seva fam\xc3\xadlia (la seva esposa Rosina i els seus tres fills) a Londres i a trav\xc3\xa9s de Lowenfeld finalment es va ficar al m\xc3\xb3n del teatre musical: va treballar per al Teatre L\xc3\xadric i m\xc3\xa9s tard per al Teatre Pr\xc3\xadncep de Gal\xc2\xb7les. El 1891 fa un concert en el Saint James Hall on f\xc3\xa9u el seu debut el violoncel\xc2\xb7lista William Henry Squire._NEWLINE_A petici\xc3\xb3 de Lowenfeld, Alb\xc3\xa9niz va compondre The magic Opal, com\xc3\xa8dia l\xc3\xadrica en l\'estil de Gilbert i Sullivan, estrenada al Teatre L\xc3\xadric de Londres el 19 de gener de 1893. Va ser tradu\xc3\xafda posteriorment al castell\xc3\xa0 per Eusebio Sierra i presentada a Madrid el 1895 com La Sortija; aquell mateix any, la seva sarsuela San Antonio de la Florida amb llibret de Sierra va ser tamb\xc3\xa9 interpretada a Madrid.\n_START_SECTION_\nContracte amb Money-Coutts\n_START_PARAGRAPH_\nEls seus contactes teatrals a Londres van cridar l\'atenci\xc3\xb3 del poeta i dramaturg amateur i hereu d\'una fortuna banc\xc3\xa0ria de la c\xc3\xa8lebre firma de Coutts and CO, Francis Burdett Money-Coutts, que havia comprat accions i el juliol de 1894 va adquirir el contracte que Alb\xc3\xa9niz tenia amb Lowenfeld. Coutts, el suport financer del qual permetria a Alb\xc3\xa9niz viure confortablement la resta de la seva vida, estava interessat a escriure llibrets. La seva col\xc2\xb7laboraci\xc3\xb3 amb el compositor va produir Henry Clifford (estrenada al Liceu el 1895), Pepita Jim\xc3\xa9nez (tamb\xc3\xa9 estrenada al Liceu el 1896), i Merlin (composta entre 1898 i 1902 per\xc3\xb2 no produ\xc3\xafda en vida d\'Alb\xc3\xa9niz), la primera \xc3\xb2pera d\'una proposada trilogia titulada King Arthur (Lancelot va quedar incompleta el 1903, i Genevre, no es va arribar a escriure). Per tant, durant aproximadament una d\xc3\xa8cada, Alb\xc3\xa9niz va dedicar tot el seu talent i energia a la creaci\xc3\xb3 i a la producci\xc3\xb3 de m\xc3\xbasica per a l\'escenari. Durant aquest temps va estar traslladant-se des de Londres a Par\xc3\xads.\n_START_SECTION_\nPar\xc3\xads\n_START_PARAGRAPH_\nA la capital francesa es va posar en contacte amb Vincent d\'Indy, Ernest Chausson, Charles Bordes i m\xc3\xa9s tard amb Paul Dukas i Gabriel Faur\xc3\xa9, establint aix\xc3\xad estrets lla\xc3\xa7os amb la comunitat musical francesa. Des de 1898 fins al 1900 va ensenyar piano avan\xc3\xa7at a la Schola Cantorum, on entre els seus alumnes va tenir Deodat de Severac i Ren\xc3\xa9 de Cast\xc3\xa9ra, per\xc3\xb2 a causa de la seva pobra salut el 1900 va tornar al c\xc3\xa0lid clima barcelon\xc3\xad. Va comen\xc3\xa7ar un feixuc treball al costat d\'Enric Morera per a la promoci\xc3\xb3 d\'obres l\xc3\xadriques catalanes. Quan, tanmateix, els seus esfor\xc3\xa7os no van aconseguir que els seus propis treballs teatrals fossin produ\xc3\xafts, va tornar a Par\xc3\xads, on la seva m\xc3\xbasica era acceptada, elogiada i interpretada._NEWLINE_La resid\xc3\xa8ncia d\'Alb\xc3\xa9niz a Par\xc3\xads va comen\xc3\xa7ar a ser un refugi per a artistes espanyols (entre els quals hi havia Joaqu\xc3\xadn Turina i Manuel de Falla), on trobaven suport i \xc3\xa0nim pel seu propi esfor\xc3\xa7. La preocupaci\xc3\xb3 d\'Alb\xc3\xa9niz per les formes musicals m\xc3\xa9s llargues va produir un canvi en el seu estil de composici\xc3\xb3 des del b\xc3\xa0sicament lleuger -peces atractives de la seva primerenca carrera- cap a un art m\xc3\xa9s complex. I encara que no va deixar d\'interpretar, les seves aparicions van disminuir quan va comen\xc3\xa7ar a deixar-se absorbir per la composici\xc3\xb3 i producci\xc3\xb3 de les seves obres oper\xc3\xadstiques._NEWLINE_D\'aquest per\xc3\xadode ens v\xc3\xa9nen les can\xc3\xa7ons Il en est de l\'amour i Deux morceaux de prose de Pierre Loti (Cr\xc3\xa9puscule et Tristesse) aix\xc3\xad com aquests grups de poemes de Coutts: Per a Nellie (un conjunt de sis can\xc3\xa7ons); Art thou gone for ever, Elaine, Six Songs (de les quals nom\xc3\xa9s han sobreviscut Will you be mine? i Separated), i Two Songs (The Gifts of the Gods i The Caterpillar). D\'aquest per\xc3\xadode tamb\xc3\xa9 existeix una mostra d\'obertura d\'una can\xc3\xa7\xc3\xb3 per a posar m\xc3\xbasica al text de la faula de Jean de La Fontaine Conseil tenu par les rats, el fragment que conclou una can\xc3\xa7\xc3\xb3 de Coutts, Laugh at loving, i refer\xc3\xa8ncies a altres can\xc3\xa7ons de Coutts per a les quals no s\'ha trobat la m\xc3\xbasica._NEWLINE_A mesura que Coutts va comen\xc3\xa7ar a cansar-se d\'escriure llibrets, Alb\xc3\xa9niz a poc a poc va tornar al piano i al seu nadiu paisatge d\'inspiraci\xc3\xb3. La Vega (1896-1898) presagiava el seu posterior estil, que va florir en la seva obra mestra Ib\xc3\xa8ria (1905-1908). La textura composicional i el llenguatge que defineix Iberia s\xc3\xb3n caracter\xc3\xadstics de Quatre m\xc3\xa9lodies (dels poemes de Coutts), l\'\xc3\xbaltim treball vocal i les \xc3\xbaltimes peces completes d\'Alb\xc3\xa9niz.\n_START_SECTION_\nDarrers dies a Cambo-les-Bains\n_START_PARAGRAPH_\nA causa de la nefritis que patia, l\'1 d\'abril de 1909, abandona Par\xc3\xads on aleshores vivia, i amb tota la fam\xc3\xadlia s\'instal\xc2\xb7la al balneari de Cambo-les-Bains (als Pirineus atl\xc3\xa0ntics francesos) en busca d\'un clima m\xc3\xa9s adequat._NEWLINE_Un mes despr\xc3\xa9s va rebre una emotiva visita d\'Enric Granados, el qual li va tocar la barcarola Mallorca, que era una petita pe\xc3\xa7a concebuda durant un viatge fet per ells dos a les Balears, una mena de recordar sense dir res. Aquest dia que va transc\xc3\xb3rrer en companyia de Granados va ser dels darrers que Alb\xc3\xa9niz es mantingu\xc3\xa9 l\xc3\xbacid. Mor\xc3\xad cap a les 8 de la tarda del dia 18 d\'aquell mes de maig de 1909 quan faltaven pocs dies perqu\xc3\xa8 compl\xc3\xads 49 anys._NEWLINE_Les restes d\'Alb\xc3\xa9niz van partir cap a Barcelona, on arribaren en tren el dia 5 de juny a un quart de vuit del vespre a l\'estaci\xc3\xb3 de Fran\xc3\xa7a. La seva mort va ser molt sentida i se li tribut\xc3\xa0 una solemne cerim\xc3\xb2nia de rebuda que es perllong\xc3\xa0 fins l\'endem\xc3\xa0. La Banda Municipal de Barcelona toc\xc3\xa0 la marxa f\xc3\xbanebre d\'G\xc3\xb6tterd\xc3\xa4mmerung de Wagner, l\'Orfe\xc3\xb3 Catal\xc3\xa0 cant\xc3\xa0 diversos passatges del R\xc3\xa8quiem de Faur\xc3\xa9 i la Marxa f\xc3\xbanebre de la sonata n\xc3\xbam. 2 de Chopin._NEWLINE_Despr\xc3\xa9s dels solemnes funerals, la comitiva recorregu\xc3\xa9 els carrers engalanats amb banderes catalanes a mig pal i va fer una emocionant parada davant del Liceu. M\xc3\xa9s de vint mil persones s\'uniren al condol. M\xc3\xa9s tard va ser enterrat al cementiri de Montju\xc3\xafc.\n_START_SECTION_\nReconeixements\n_START_PARAGRAPH_\nA la d\xc3\xa8cada de 1930, a proposta de la Junta de Museus, l\'Ajuntament de Barcelona va aprovar la realitzaci\xc3\xb3 i col\xc2\xb7locaci\xc3\xb3 d\'un bust d\'Isaac Alb\xc3\xa9niz al Pavell\xc3\xb3 Reial de Montju\xc3\xafc, que en honor del compositor catal\xc3\xa0 pass\xc3\xa0 a anomenar-se Pavell\xc3\xb3 Alb\xc3\xa9niz. L\'enc\xc3\xa0rrec fou adjudicat als escultors barcelonins Enric Casanovas i Roy i Mateu Fern\xc3\xa1ndez de Soto._NEWLINE_El 1996 hom va batejar l\'asteroide (10186) Alb\xc3\xa9niz en honor seu.\n_START_SECTION_\nFons\n_START_PARAGRAPH_\nLa Biblioteca de Catalunya conserva una col\xc2\xb7lecci\xc3\xb3 de documents relacionats amb Isaac Alb\xc3\xa9niz. Inclou part del Fons personal Isaac Alb\xc3\xa9niz donat per la seva v\xc3\xaddua, Rosina Jordana Lagarriga, a la Biblioteca de Catalunya l\'any 1927. Tamb\xc3\xa9 inclou un bloc de correspond\xc3\xa8ncia i partitures que havia restat en possessi\xc3\xb3 de la seva filla, la pintora Laura Alb\xc3\xa9niz. Entre la correspond\xc3\xa8ncia, es poden trobar cartes de Paul Dukas, Manuel de Falla, Gabriel Faur\xc3\xa9, Enrique Fern\xc3\xa1ndez Arb\xc3\xb3s, Enric Granados, Enric Morera, Francis Money-Coutts, Eugeni d\'Ors, Felip Pedrell, Maurice Ravel, Blanca Selva i D\xc3\xa9odat de S\xc3\xa9verac, entre altres.'